Λεϊλά και Μετζνούν (σειρά)

Η σειρά **Λεϊλά και Μετζνούν** (τουρκ. Leyla ile Mecnun), είναι μια σουρεαλιστική κωμωδία, τουρκικής παραγωγής, που προβλήθηκε για τρία χρόνια και ολοκληρώθηκε χωρίς τελευταίο επεισόδιο, ενώ τα νέα επεισόδια ξεκίνησαν να προβάλλονται μετά από οκτώ χρόνια, μέσω ψηφιακής πλατφόρμας ψυχαγωγίας. Η βασική ιδέα της σειράς ήταν ένα absurd comedy, βασισμένο στο Περσικό παραμύθι της Λεϊλά και του Μεζνούν, και ύστερα κατέληξε σε μία ρομαντική κωμωδία καταστάσεων.

## Παραγωγή
Το πρώτο επεισόδιο της σειράς προβλήθηκε στις 9 Φεβρουαρίου 2011, στις οθόνες του TRT1. Το σενάριο υπέγραφε ο Μπουράκ Ακσάκ, τη σκηνοθεσία ο Ονούρ Ουνλού και τη διεύθυνση φωτογραφίας ο Μουράτ Μπορ, η προβολή της σταμάτησε στις 17 Ιουνίου 2013. Στις 3 Σεπτεμβρίου 2021 ξεκίνησε η τέταρτη σεζόν στην διαδικτυακή πλατφόρμα EXXEN, ενώ η δεύτερη σεζόν ξεκίνησε να προβάλλεται στις 31 Δεκεμβρίου. 
## Υπόθεση
Δύο μωρά που γεννήθηκαν την ίδια μέρα, στο ίδιο μαιευτήριο, τοποθετούνται στο ίδιο κρεβάτι, λόγω έλλειψης κρεβατιών. Οι οικογένειές τους θεωρώντας πως είναι γραφτό τους να είναι μαζί, τους έδωσαν τα ονόματα "Λεϊλά και Μετζνούν", όπως οι ήρωες του ομώνυμου παραμυθιού. Έπειτα περνούν 25 χρόνια. Ένα πρωί, ο Μετζνούν πληροφορείται από τους γονείς τους για το πως έχουν τα πράγματα και το ίδιο βράδυ πηγαίνουν να ζητήσουν τη Λεϊλά. Παρότι στην αρχή αντιδρούσε, ο Μετζνούν ερωτεύεται τη Λεϊλά με τη πρώτη ματιά. Καθώς δεν ξέρει τι να κάνει για να την πλησιάσει, βλέπει στον ύπνο του τον παππού Μακρυμούση, μια φιγούρα της Τουρκικής μυθολογίας. Ο τελευταίος, βγαίνει από το όνειρο του Μετζνούν στην πραγματικότητα για να τον βοηθήσει. Ο Μετζνούν χάνει τη Λεϊλά σε αυτοκινητιστικό δυστύχημα και από τη θλίψη του σιωπά για έναν ολόκληρο χρόνο. Ύστερα μαθαίνει πως τα όργανά της δωρήθηκαν, και έτσι γνωρίζεται με τη Σεντέφ, που πήρε τον πνεύμονά της και την Σιρίν, που πήρε τη καρδιά της. Από τη μια πλευρά η Σιρίν, που είναι έξυπνη και πλούσια, και από την άλλη η Σεντέφ, που εργάζεται ως διανομέας και είναι απλή σαν και εκείνον. Μολονότι βρίσκεται ανάμεσα σε δύο, δεν μπορεί να ευτυχίσει με καμία από τις δύο. Όταν και οι δύο φεύγουν από τη γειτονιά, ο Μετζνούν εγκλωβίζεται στην έρημο, ψάχνοντας την αγαπημένη του, όμως επιστρέφει αργότερα πίσω, για να ερωτευτεί τη Λεϊλά, που είναι κόρη ενός φίλου του πατέρα του. Στην τέταρτη σεζόν, γνωρίζεται με μια νέα Λεϊλά που κρύβει δύο πλευρές: μια καλή και μια κακή. 
## Κριτικές
Η σειρά κατάφερε να πάρει θετικές κριτικές στα κοινωνικά δίκτυα, από τη πρώτη κιόλας μέρα προβολής της. Κατά τη διάρκεια του χρόνου, κατάφερε να γίνει ένα τηλεοπτικό φαινόμενο, όχι μόνο στη Τουρκία, αλλά σε όλο το κόσμο, καθώς βρίσκεται στις 15 καλύτερες σειρές του κόσμου στη σελίδα IMDb, με βαθμό 9,2/10. Είναι η πρώτη τουρκική σειρά που το καταφέρνει αυτό, και ενώ τα δικαιώματά της δεν έχουν ακόμη πωληθεί για προβολή στο εξωτερικό, η σειρά διατίθεται στο διαδίκτυο με ελληνικούς και αγγλικούς υπότιτλους.

## Χαρακτήρες
* **Μετζνούν Τσινάρ** (Αλί Ατάι) 1-104: Γιος του Ισκεντέρ και της Πακιζέ, μιας μικρομεσαίας οικογένειας. Όταν χάνει την αγαπημένη του Λεϊλά σε αυτοκινητιστικό δυστύχημα, μένει ανάμεσα στη Σεντέφ και τη Σιρίν, που παίρνουν τα όργανά της. Σπουδάζει Διοίκηση Επιχειρήσεων στο Ανοιχτό Πανεπιστήμιο, αλλά βρίσκεται ακόμη στο πρώτο έτος, καθώς δεν έχει εξεταστεί στα Μαθηματικά. Μοιράζεται το κρεβάτι του με τον παππού Μακρυμούση και το φαγητό του με τον παππού Λιγομούση. Αγαπά πολύ τον φίλο του, Ισμαήλ.
* **Λεϊλά Γιλμάζ** (Εζγκί Ασάρογλου) 1-29: Κόρη του Μετίν και της Σεβίμ, μιας εύπορης οικογένειας. Αντίθετα με την οικονομική της ευμάρεια, δεν είναι ένα κακομαθημένο πλουσιοκόριτσο, αλλά μια γενναιόδωρη κοπέλα. Έχασε τη ζωή της στο επεισόδιο 30.
* **Λεϊλά Γεντιντζί** (Μελίς Μπιρκάν) 63-103: Η διοργανώτρια του Ομέρ, ενός παλιού φίλου του Ισκεντέρ. Ο Μετζνούν την ερωτεύτηκε με τη πρώτη ματιά στο τρίτο κύκλο.
* **Παππούς Μακρυμούσης** (Κιοκσάλ Ενγκιούρ) 1-104: Πλάσμα που μπαίνει στο όνειρο του Μετζνούν. Ζωντανεύει στη συνέχεια για να βοηθήσει έμπρακτα τον Μετζνούν. Πάντα προσπαθεί να δείχνει το σωστό δρόμο στους πρωταγωνιστές, χωρίς να τα καταφέρνει πάντα.   
* **Μπακάλης Ερντάλ** (Τζενγκίζ Μποζκούρτ) 1-104: Ο μπακάλης της γειτονιάς. Παιδικός φίλος του Ισκεντέρ. Χαρακτηρίζεται ως η καρδιά της γειτονιάς και χρησιμοποιεί συνεχώς τη φράση "*Είμαι μπακάλης! Μπακάλης!*" Είναι εγωιστής, τσιγκούνης και καταφέρνει να εκνευρίζει τους πάντες. Και πάλι όμως όλοι τον αγαπούν, ακόμη και αν αυτός εκμεταλλεύεται αυτήν την αγάπη. Στο τέλος του δεύτερου κύκλου, χάνει το μαγαζί και το σπίτι του, μετά από προτροπή του Τελάτ να τα βάλει σε υποθήκη. Μένει στο δρόμο με τη σύζυγό του, Νουρτέν και την ανηψιά της, Λεϊλά. Με τη βοήθεια των γειτόνων καταφέρνει να επιστρέψει στη παλιά του ζωή. Στο τέλος του τρίτου κύκλου, η σύζυγός του πεθαίνει στη γέννα, ενώ η ανηψιά της το σκάει με τον Τζόκερ. Το τέλος του είναι η μοναξιά.
* **Ισκεντέρ Τσινάρ** (Αχμέτ Μουμτάζ Ταϊλάν) 1-104: Ο αδιαπέραστος πατέρας του Μετζνούν. Στην αρχή εργαζόταν ως οδηγός ταξί, ενώ στη συνέχεια δοκίμασε και νοικοκυριό, μαγειρική και συγύρισμα. Η σύζυγός του, Πακιζέ, τον εγκατέλειψε και έφυγε στη Γερμανία και παρότι ήθελε να τη βρει, έπαθε καρδιακή προσβολή. Πάσχει από χρόνια καρδιακή προσβολή.
* **Ισμαήλ** (Σερκάν Κεσκίν) 1-104: Παιδικός φίλος του Μετζνούν. Κάθε μέρα έχει ένα διαφορετικό επάγγελμα. Περιμένει την επιστροφή του πατέρα του, που ήταν ναύτης. Όλη μέρα χαιρετά τα πλοία που περνούν. Σκέφτεται πάντα θετικά, εξαιτίας της καλής του καρδιάς. Δεν ξέχασε ποτέ τη Ζαχαρένια, που είχαν μια συναισθηματική επαφή. Πήγε στη Σμύρνη να τη βρει, αλλά ήταν αρκετά κοντά, έσπευσε στη Κωνσταντινούπολη για να βοηθήσει το Μετζνούν που είχε μπελάδες. Έχει ένα ξεχωριστό λεξικό του τύπου: "*Λααψ*", "*Χοοοοπ!*", "*Μήπως δεν συνειδητοποιείς πως αυτό που βγαίνει από το στόμα σου δεν είναι το ίδιο που ακούν τα αυτιά σου;*". Ντύνεται με πολύχρωμα και φανταχτερά ρούχα, καθώς ο λόγος που τον εγκατέλειψε μωρό η μητέρα του, ήταν πως ήθελε μια "*πολύχρωμη ζωή*". Έτσι ελπίζει μήπως τον δει και γυρίσει.
* **Σεντέφ** (Ζεϊνέπ Τσαμτζί) 30-61: Διανομέας που κουβαλά τον πνεύμονα της Λεϊλά. Το δεύτερό της όνομα είναι Λεϊλά. Αποχώρησε από τη σειρά, όταν αποχώρησε από τη γειτονιά του Μετζνούν.
* **Σιρίν** (Μουγκέ Μποζ) 30-61: Κοπέλα που παίρνει τη καρδιά της Λεϊλά. Άλλαξε το όνομά της σε "Λεϊλά", για να αρέσει του Μετζνούν. Αποχώρησε από τη σειρά, όταν αποχώρησε από τη γειτονιά του Μετζνούν.
* **Γιαβούζ Κλέφτης** (Οσμάν Σονάντ) 1-104: Κλέφτης που γνωρίστηκε τυχαία με τον Μετζνούν και έγινε δεκτός από τη γειτονιά. Αυτοανακηρύσσεται "Performance Artist". Κλέβει επίπεδες τηλεοράσεις, ανοίγει πόρτες και χρηματοκιβώτια, ενώ έχει ταξιδέψει σε τουρνέ κλεφτών. Όλα αυτά για να βοηθήσει τη τυφλή αγαπημένη του, Ζεϊνέπ, να βρει το φως της. Θλίβεται όταν εκείνη τον εγκαταλείπει. Ύστερα γνωρίζει τη δασκάλα ζωγραφικής, Εϊλούλ, η οποία παρότι στις αρχές δεν τον θέλει και του λέει πως δεν τον αγαπά, στη συνέχεια τον αγαπά και κάνουν σχέση που φτάνει μέχρι το γάμο. Το επώνυμό του είναι "Κλέφτης".
* **Παππούς 2012** (Ερντογάν Οζερέν) 39-48: Γέροντας που συμβολίζει το έτος 2012. Γνωρίζει όποιο γεγονός συνέβη τότε. Αποχώρησε από τη σειρά, καθώς ο ηθοποιός απεβίωσε.
* **Γιαγιά (Γκιουλέρ Οκτέν)** 30-61: Η γιαγιά και συγκάτοικος της Σεντέφ. Αποχώρησε μαζί με την εγγονή της, στο τέλος του δεύτερου κύκλου. Αντικείμενο του πόθου για τον παππού Λιγομούση.
* **Αρντά** (Ουσχάν Τσακίρ) 1-29: Πρώην αγαπημένος της Λεϊλά. Εχθρός του Μετζνούν. Γιος του Καραμπασάν, αποχώρησε από τη σειρά, ενώ αναφέρθηκε πως έφυγε ανεπιστρεπτί για το Παρίσι.
* **Αρζού** (Ιπέκ Τουρκτάν) 1-103: Φίλη της Λεϊλά από τη σχολή. Κολλητή της Σεμά.
* **Παππούς Λιγομούσης** (Ενγκίν Γκιουνάι) 22-104: Παππούς από το γηροκομείο, που φιλοξενήθηκε από τον Ισκεντέρ στο σπίτι. Η οικογένειά του τον εγκατέλειψε. Αγαπά τη γιαγιά της Σεντέφ στον δεύτερο κύκλο και τη μητέρα του Χινταγιέτ στον τρίτο. Η κλασική του ατάκα είναι "*Χατζήηηηη!*, ενώ του αρέσει να τρώει. Ο εγγονός του είναι ράπερ. Αυτοανακηρύσσεται ως "*Ένας τρελός που του αρέσει να ρισκάρει*".
* **Μπέντζαμιν** (Σαρπ Αϊντίνογλου) 18-104: Κακός που δουλεύει για τον πατέρα του Αρντά. Αντίπαλος του παππού Μακρυμούση.
* **Μπερκτζάν** (Καάν Ουργκαντζίογλου) 20-30: Παλιός γείτονας και παιδικός φίλος της Ζεϊνέπ. Έφυγε μαζί με τη Ζεϊνέπ και παντρεύτηκαν.
* **Λουλουδού** (Σεμπαχάτ Ανταλάρ) 2-104: Λουλουδού και μελλοντολόγος της γειτονιάς.
* **Ντεριά** (Νουρ Οζολκέ) 72-103: Πλατωνικός έρωτας του Καάν, αγαπημένη του Μελούλ.
* **Γιατρός** (Ονουρσάλ Γιλντιρίμ) 7-103: Γιατρός όλων των ειδικοτήτων.
* **[[Φιοντόρ Ντοστογιέφσκι]]** (Μπουλέντ Μπαϊτάρ) 71-103: Ρώσος συγγραφέας που έφερε ο Μετζνούν από το παρελθόν, επειδή άρεσε στη Λεϊλά. Γράφει το σενάριο μιας τηλεοπτικής σειράς με τίτλο "Νάντια και Ιβάν". Επέστρεψε στη Ρωσία στο τέλος του τρίτου κύκλου.
* **Εϊλούλ** (Ατσελιά Ντεβρίμ Γιλχάν) 46-103: Δασκάλα ζωγραφικής. Παρότι στις αρχές δεν αγαπούσε το Γιαβούζ, στη συνέχεια έκαναν σχέση που κατέληξε σε γάμο. Δολοφονήθηκε από τη Νισάν, στο τελευταίο επεισόδιο του τρίτου κύκλου, την ώρα του γάμου.
* **Ζαχαρένια** (Σελίν Σεκερτζί) 17: Σμυρνιά που συμμετείχε σε ακροάσεις στην Κωνσταντινούπολη. Είχε μια συναισθηματική επαφή με τον Ισμαήλ. Αγνοείται η τύχη της.
* **Χινταγιέτ** (Μ. Τζιχάν Ερτζάν) 65-103: Υπάλληλος που εργάζεται στο συνεργείο του Ομέρ. Αγαπά τη Λεϊλά και θεωρεί το Μετζνούν αδερφό του.
* **Κάαν** (Εγκέ Τανμάν) 1-104: Κολλητός του Μετζνούν. Βοηθός του Ερντάλ.
* **Καμίλ** (Μεχμέτ Ουστά) 1-61: Ποδοσφαιριστής. Δεν έχει πάρει ποτέ μέρος σε αγώνα, πάντα καθόταν στον πάγκο. Αγαπά την ανηψιά της Νουρτέν, τη Λεϊλά. Αποχώρησε στο τέλος του δεύτερου κύκλου. Αναφέρθηκε πως τον πήραν στη Μπαρτσελόνα, αλλά και εκεί καθόταν στον πάγκο.
* **Καραμπασάν** (Κιοκσάλ Ενγκιούρ) 1-104: Ο κακός της σειράς. Ένας από τους πιο πλούσιους επιχειρηματίες της χώρας. Πατέρας του Αρντά. Το πρόσωπό του φάνηκε στο επεισόδιο 30.
* **Κουμπιλάι** (Κουμπιλάι Τσαμλιντάγ) 2-103: Σωματοφύλακας, βρίσκεται πίσω από κάθε πόρτα και συνήθως δεν έχει φιλικές διαθέσεις προς αυτούς που έρχονται. Είναι παντρεμένος με το ανθρωποειδές Ζεκιγιέ.
* **Λεϊλά** (Νεσλιχάν Ακέρ) 25-104: Ανηψιά της Νουρτέν από τη Γερμανία. Κάνει σχέση με τον χορευτή αδερφό της Σιρίν και ύστερα με τον Καμίλ, τον οποίο αφήνει για τον Κουμπιλάι. Στο τέλος παντρεύεται τον Τζόκερ.
* **Γλυκέ-μου Λεϊλά** (Τουγτσέ Κουρσούνογλου) 30-50: Συγκάτοικος της Εϊλούλ, φίλη της Σιρίν από τη σχολή. 
* **Μελόυλ** (Μουσταφά Ασίκ) 2-104: Γιος της Λουλουδούς. Ανέκφραστος και άλαλος έφηβος.
* **Μετίν Γιλμάζ** (Ιστάρ Γκιοκσεβέρ) 1-103: Επιχειρηματίας, πατέρας της Λεϊλά. Δεν εγκρίνει τη σχέση της κόρης του με τον Μετζνούν. Μετά το θάνατο της κόρης του και της συζύγου του, τρελαίνεται και νοσηλεύεται σε ψυχιατρική κλινική.
* **Νισάν** (Σαφάκ Πεκντεμίρ) 74-103: Κλέφτρα και απατεώνισσα. Συνέταιρος του Γιαβούζ, στη συνέχεια τον ερωτεύτηκε και για να τον τιμωρήσει, δολοφόνησε την Εϊλούλ, με τη βοήθεια του Καραμπασάν.
* **Νουρτέν** (Ναλάν Κουρουτσίμ) 2-104: Σύζυγος του Ερντάλ. Απόγονος της οικογένειας Άνταμς. Θέλει να παντρέψει την ανηψιά της με τον Μετζνούν. Πέθανε στη γέννα στο τέλος του τρίτου κύκλου, μαζί με το παιδί που θα γεννούσε.
* **Ομέρ Γεντιντζί** (Ατίλλα Σεντίλ) 63-103: Μηχανικός αυτοκινήτων και παλιός φίλος του Ισκεντέρ. Πατέρας της Λεϊλά.
* **Πακιζέ Τσινάρ** (Ασουμάν Νταμπάκ) 1-29: Νοικοκυρά, μητέρα του Μετζνούν. Έχει αδυναμία στο Μετζνούν γιατί είναι το μοναχοπαίδι της, ωστόσο τον εγκατέλειψε και εγκαταστάθηκε στη Γερμανία.
* **Σεμά** (Γκιουλίζ Γκέντσογλου) 2-103: Φίλη της Λεϊλά από τη σχολή. Κολλητή της Αρζού.
* **Σεβίμ Γιλμάζ** (Αϊσέ Σελέν) 1-54: Μητέρα της Λεϊλά. Έχει χρυσή καρδιά σαν την κόρη της. Την σκότωσε κατά λάθος ο σύζυγός της στο επεισόδιο 54.
* **Σουνά Τουρνά** (Αϊσέν Γκρουντά) 93-103: Μητέρα του Χινταγιέτ, εκατομμυριούχος, παλιά ηθοποιός του κινηματογράφου. Έπαθε καρδιακή προσβολή στο τέλος του τρίτου κύκλου. Άγνωστη η τύχη της.
* **Αδερφός της Σιρίν** (Μπερκ Σαριμπάι) 31-61: Δάσκαλος χορού και αδερφός της Σιρίν. Ερωτευμένος με την ανηψιά της Νουρτέν.
* **Τελάτ** (Σαντί Τζελίλ Τζενγκίζ) 32-61: Κλέφτης και απατεώνας. Μερικές φορές τον φωνάζουν "Τελετάμπι". Αποχώρησε στο τέλος του δεύτερου κύκλου, αφού εξαφανίστηκε μετά την απάτη του στον Ερντάλ.
* **Θεία Τον Τον** (Εμινέ Γκιουλσούμ Γκιοζνουμέρ) 35-103: Η γηραιότερη της γειτονιάς, η σοφή θεία της γειτονιάς. Όλοι την αγαπούν. Σε κάθε επεισόδιο, ζει σε διαφορετικό σπίτι.
* **Ζεκιγιέ** (Εσρά Κιζιλντογάν) 29-100: Ανθρωποειδές. Σύζυγος του Κουμπιλάι. Μητέρα της Γκοντζίλα.
* **Ζεϊνέπ** (Μπεστέ Μπερεκέτ) 6-29: Πρώην του Γιαβούζ. Είναι τυφλή από γεννησιμιού της. Συνάντησε τον παιδικό της φίλο, Μπερκτζάν, και μαζί έφυγαν για την Άγκυρα. Μετά από καιρό, ο Γιαβούζ έμαθε πως η Ζεϊνέπ έκανε εγχείρηση, βρήκε το φως της και έκανε παιδιά με τον σύζυγό της.

## Ξυλοδαρμός
Σύμφωνα με ρεπορτάζ της εφημερίδας "Σημερινή", φημολογήθηκε πως η Εζγκί Ασάρογλου (Λεϊλά) και ο Αρντά (Ουσχάν Τσακίρ) είχαν καβγαδίσει στα παρασκήνια της σειράς. Στις 22 Σεπτεμβρίου 2011, δημοσιεύθηκε πως ο Τσακίρ επιτέθηκε στην Ασάρογλου, την έπιασε από τα μαλλιά και την έσυρε και έγινε η αιτία να χτυπήσει το κεφάλι της. Το θύμα πήρε γνωμάτευση ξυλοδαρμού και αποφασίστηκε πως δεν ήταν απλός ξυλοδαρμός, εφόσον είχε μείνει μετατραυματική εμπειρία. Η είδηση επιβεβαιώθηκε από την εταιρεία παραγωγής. Η Εζγκί Ασάρογλου έκανε μήνυση στον Ουσχάν Τσακίρ και την Μπεστέ Μπερεκέτ. Η EfLAtun Film σε επίσημη ανακοίνωσή της, δήλωσε πως ο Τσακίρ και η Ασάρογλου απολύθηκαν, ενώ η Μπερεκέτ παραιτήθηκε. Μετά από καιρό, η Ασάρογλου δήλωσε πως απολύθηκε επειδή "θέλησε να προχωρήσει την υπόθεση και να βάλει σε κίνδυνο το μέλλον της σειράς". Τα γυρίσματα της σειράς εκείνο το διάστημα είχαν σταματήσει μέχρι νεωτέρας. Το γεγονός ότι ο σκηνοθέτης της σειράς, Ονούρ Ουνλού, έδωσε ρόλο στον Τσακίρ για ταινία του, και οι θερμές φωτογραφίες τους στη πρεμιέρα, μάζεψε θύελλα αντιδράσεων.

### Το συμβάν σύμφωνα με το κατηγορητήριο
Η Ασάρογλου στη κατάθεσή της, ανέφερε πως αιτία του ξυλοδαρμού της από τον Τσακίρ, ήταν η αγαπημένη του, Μπεστέ Μπερεκέτ. Το συμβάν σύμφωνα με το κατηγορητήριο έγινε ως εξής: Η Μπερεκέτ πλησίασε την Ασάρογλου και της είπε: *Μιλάς στο κόσμο για μένα και τον Ουσχάν. Αν το μάθει, δεν θα είναι ευγενικός σαν εμένα. Θα φερθεί σκληρά.*. Επίσης, είπε σε έναν συνάδελφό της που βρισκόταν εκεί: "*Αν τα πω αυτά στον Ουσχάν, θα έρθει και θα τη δείρει την Εζγκί*". Τότε, ο Τσακίρ πήγε για να μιλήσει στην Ασάρογλου, αλλά εκείνη απάντησε: "*Πάρτε τον από'δω, φύγε από'δω μ...α!*". Ύστερα, ξεκίνησε η επίθεση.
Η Μπερεκέτ αρνήθηκε τις κατηγορίες, ενώ ο Τσακίρ δεν έκανε κάποια δήλωση, απλά ζήτησε συγγνώμη. Η εισαγγελία καταδίκασε τη Μπερεκέτ σε ένα έως τρία χρόνια φυλάκιση, για "παρότρυνση σε ξυλοδαρμό", τον Τσακίρ από ένα έως τρία χρόνια φυλάκιση για απόπειρα δολοφονίας, αφού προσπάθησε να πνίξει την Ασάρογλου, και την τελευταία από 3,5 μέχρι 2 χρόνια και 4 μήνες φυλάκιση με τη κατηγορία της φραστικής επίθεσης. Στη θέση τους μπήκαν άλλοι ηθοποιοί και ο δεύτερος κύκλος της αγαπημένης σειράς ξεκίνησε.

### Απόφαση Δικαστηρίου
Η απόφαση της συνεδρίασης του Δ' Δικαστηρίου του Ασλιγιέ, ήταν η αθώωση της Ασάρογλου και της Μπερεκέτ, ενώ ο θύτης, Ουσχάν Τσακίρ, πλήρωσε το ποσό των 3.000 τουρκικών λιρών (1.043€).

## Το ξαφνικό τέλος
Ενώ η σειρά είχε πάρει "πράσινο φως" για τέταρτη σεζόν, το TRT1 σταμάτησε τη προβολή της σειράς, τον Αύγουστο του 2013, λίγο πριν αρχίσουν τα γυρίσματα των νέων επεισοδίων. Η παραγωγή κατηγόρησε το κανάλι για τιμωρία της συμμετοχής των ηθοποιών στις διαδηλώσεις του πάρκου Γκεζί τον Μάιο του 2013, ωστόσο το κανάλι δήλωσε πως το κόστος της σειράς ήταν 400.000 λίρες ανά επεισόδιο, τη στιγμή που η παραγωγή αντιμετώπιζε οικονομικά προβλήματα, τα ποσοστά τηλεθέασης ήταν αρκετά χαμηλά και στις τρεις σεζόν και θεώρησαν πως ήταν καλύτερο που τελείωσε στο τέλος του τρίτου κύκλου, παρά στη μέση του τέταρτου.

## Βραβεία
Η σειρά έχει στη κατοχή της δεκαπέντε βραβεία.

## Πηγές
*http://tr.wikipedia.org/wiki/Leyla_ile_Mecnun_(dizi)
*https://www.youtube.com/user/efLAtunfilmResmi
*https://www.youtube.com/watch?v=46MvydMyZ_M - Το πρώτο επεισόδιο της σειράς (Αγγλικοί υπότιτλοι)

Κατηγορία:Τουρκικές τηλεοπτικές σειρές